DA Den Europæiske Unions Tidende L 72/20

KOMMISSIONENS AFGØRELSE (EU) 2018/402

af 13. marts 2018

om Den Europæiske Rådgivende Gruppe for Den Europæiske Arbejdsmarkedsmyndighed

(Tekst af relevans for EØS og for Schweiz)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, særlig artikel 46, artikel 48, artikel 53, stk. 1, artikel 62 og artikel 91, stk. 1, og

ud fra følgende betragtninger:

(1) I sin tale om Unionens tilstand 2017 (1) foreslog kommissionsformand Jean-Claude Juncker, at der oprettes en europæisk arbejdsmarkedsmyndighed for at styrke retfærdigheden i det indre marked og sikre, at EU's regler om arbejdskraftens mobilitet håndhæves på en retfærdig, enkel og effektiv måde.

(2) Den 13. marts 2018 foreslog Kommissionen at oprette en europæisk arbejdsmarkedsmyndighed (2) for at støtte medlemsstaternes og Kommissionens bestræbelser for at fremme enkeltpersoners og arbejdsgiveres adgang til information om deres rettigheder og pligter samt til relevante tjenester i forbindelse med arbejdskraftens mobilitet på tværs af grænserne, for at støtte samarbejdet mellem medlemsstaterne i forbindelse med håndhævelse på tværs af grænserne af relevant EU-lovgivning og for at formidle og fremme løsninger i tilfælde af tvister på tværs af grænserne eller forstyrrelser på arbejdsmarkedet.

(3) Der bør nedsættes en rådgivende gruppe til at rådgive og bistå Kommissionen med henblik på en hurtig oprettelse af Den Europæiske Arbejdsmarkedsmyndighed og dens fremtidige drift, og den bør benævnes »Den Europæiske Rådgivende Gruppe for Den Europæiske Arbejdsmarkedsmyndighed« (i det følgende benævnt »gruppen«). Selv om gruppen ikke tog del i den lovgivningsproces, der førte frem til vedtagelsen af forslaget til forordning om Den Europæiske Arbejdsmarkedsmyndighed, bør den medvirke til skabe grundlaget for oprettelsen af Den Europæiske Arbejdsmarkedsmyndighed.

(4) Gruppen bør navnlig muliggøre udveksling af bedste praksis og erfaringer om samarbejde vedrørende arbejdskraftens mobilitet på tværs af grænserne og koordinering af de sociale sikringsordninger, som kunne videreudvikles gennem Den Europæiske Arbejdsmarkedsmyndighed, samt undersøgelse af generelle spørgsmål, principspørgsmål og praktiske problemer, der opstår som følge af gennemførelsen af relevant EU-lovgivning. Gruppen bør endvidere bistå med kortlægning af metoder til samarbejde mellem og bidrag fra relevante eksisterende organer, herunder EU-agenturer, med henblik på oprettelsen af Den Europæiske Arbejdsmarkedsmyndighed og dens velfungerende drift.

(5) Gruppen bør ledes af Kommissionen (Generaldirektoratet for Beskæftigelse, Sociale Anliggender, Arbejdsmarkedsforhold og Inklusion) og bestå af højtstående repræsentanter for medlemsstaternes myndigheder, arbejdsmarkedets parter på EU-plan, Det Europæiske Institut til Forbedring af Leve- og Arbejdsvilkårene (Eurofound), Det Europæiske Center for Udvikling af Erhvervsuddannelse (Cedefop), Det Europæiske Erhvervsuddannelsesinstitut (ETD) og Det Europæiske Arbejdsmiljøagentur (EU-OSHA). Arbejdsmarkedets parter på EU-plan bør i lige omfang repræsentere fagforeninger og arbejdsgiverorganisationer.

(6) Den Europæiske Frihandelssammenslutning (EFTA) og Den Europæiske Unions Agentur for Retshåndhævelsessamarbejde (Europol) bør tildeles observatørstatus.

(7) Gruppen bør samarbejde med eksisterende organer, der beskæftiger sig med arbejdskraftens mobilitet og koordinering af de sociale sikringsordninger.

(8) Der bør fastsættes regler for gruppemedlemmernes og observatørernes videregivelse af oplysninger.

(9) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (3).

(10) Denne afgørelse bør finde anvendelse, indtil Den Europæiske Arbejdsmarkedsmyndighed er blevet oprettet —

VEDTAGET DENNE AFGØRELSE:

Artikel 1

Genstand

Herved oprettes Den Europæiske Rådgivende Gruppe for Den Europæiske Arbejdsmarkedsmyndighed (i det følgende benævnt »gruppen«).

Artikel 2

Opgaver

Gruppen skal rådgive og bistå Kommissionen (Generaldirektoratet for Beskæftigelse, Sociale Anliggender, Arbejdsmarkedsforhold og Inklusion) med henblik på en hurtig oprettelse af Den Europæiske Arbejdsmarkedsmyndighed og dens fremtidige drift.

Gruppen har til bl.a. opgave:

a) at fremme samarbejdet mellem de nationale myndigheder og de berørte parter og rådgive Kommissionen med henblik på en hurtig oprettelse af Den Europæiske Arbejdsmarkedsmyndighed og dens fremtidige drift

b) at behandle generelle spørgsmål, principspørgsmål og praktiske problemer, der opstår som følge af gennemførelsen af EU-lovgivning om arbejdskraftens mobilitet på tværs af grænserne og koordinering af de sociale sikringsordninger og deres indvirkning på Den Europæiske Arbejdsmarkedsmyndigheds aktiviteter

c) at udveksle synspunkter og kortlægge bedste praksis og eksempler på godt samarbejde vedrørende arbejdskraftens mobilitet på tværs af grænserne og koordinering af de sociale sikringsordninger med henblik på at udvikle Den Europæiske Arbejdsmarkedsmyndigheds aktiviteter

d) at kortlægge metoder til samarbejde mellem og bidrag fra relevante eksisterende organer, herunder decentraliserede EU-agenturer, med henblik på oprettelsen af Den Europæiske Arbejdsmarkedsmyndighed og dens velfungerende drift.

Artikel 3

Medlemmer

1. Gruppen består af:

— en repræsentant fra hver medlemsstat

— seks repræsentanter for arbejdsmarkedets parter på EU-plan, som i lige omfang repræsenterer fagforeninger og arbejdsgiverorganisationer

— en repræsentant fra hvert EU-agentur inden for beskæftigelse og sociale anliggender.

2. Medlemmerne udpeger deres repræsentanter på højt plan og skal sikre, at deres repræsentanter besidder et højt ekspertiseniveau.

3. Repræsentanterne skal udpeges senest 30 dage efter ikrafttrædelsen af denne afgørelse. Repræsentanterne kan ledsages af eksperter.

4. Medlemmer, som ikke længere er i stand til at bidrage effektivt til ekspertgruppens drøftelser, som efter Kommissionens (Generaldirektoratet for Beskæftigelse, Sociale Anliggender, Arbejdsmarkedsforhold og Inklusion) opfattelse ikke opfylder de betingelser, der er fastsat i artikel 339 i traktaten om Den Europæiske Unions funktionsmåde, eller som træder tilbage, indbydes ikke længere til at deltage i gruppens møder og kan erstattes for den resterende del af deres mandatperiode.

Artikel 4

Formand

En repræsentant for Kommissionen (Generaldirektoratet for Beskæftigelse, Sociale Anliggender, Arbejdsmarkedsforhold og Inklusion) er formand for gruppen.

Artikel 5

Gruppens arbejde

1. Gruppen handler efter anmodning fra Kommissionen (Generaldirektoratet for Beskæftigelse, Sociale Anliggender, Arbejdsmarkedsforhold og Inklusion) i overensstemmelse med de horisontale regler (4).

2. Gruppen mødes mindst tre gange årligt. Gruppens møder afholdes i princippet i Kommissionens lokaler.

3. Kommissionen (Generaldirektoratet for Beskæftigelse, Sociale Anliggender, Arbejdsmarkedsforhold og Inklusion) varetager sekretariatsopgaverne. Tjenestemænd i Kommissionen fra andre tjenestegrene med interesse i gruppens møder kan deltage i disse.

4. Gruppen kan efter aftale med Kommissionen (Generaldirektoratet for Beskæftigelse, Sociale Anliggender, Arbejdsmarkedsforhold og Inklusion) og ved simpelt flertal blandt sine medlemmer beslutte at give offentligheden adgang til sine drøftelser.

5. Referater af drøftelserne af hvert punkt på dagsordenen og af gruppens udtalelser skal være meningsfulde og fuldstændige. Referater udarbejdes af sekretariatet under formandens ansvar.

6. Gruppen vedtager sine udtalelser, anbefalinger og rapporter ved konsensus.

7. Deltagelse af Europa-Parlamentets eksperter i gruppens arbejde er reguleret i punkt 15 i og bilag I til rammeaftalen om forbindelserne mellem Europa-Parlamentet og Europa-Kommissionen (5).

Artikel 6

Indbudte eksperter

Kommissionen (Generaldirektoratet for Beskæftigelse, Sociale Anliggender, Arbejdsmarkedsforhold og Inklusion) kan indbyde eksperter med særlig ekspertise inden for et emne på dagsordenen til at deltage i gruppens arbejde på ad hoc-basis.

Artikel 7

Observatører

1. Den Europæiske Frihandelssammenslutning (EFTA) og Den Europæiske Unions Agentur for Retshåndhævelsessamarbejde tildeles observatørstatus ved direkte indbydelse, jf. de horisontale regler.

2. Observatørerne udpeger deres repræsentanter.

3. Observatørernes repræsentanter kan få tilladelse af formanden til at deltage i drøftelserne i gruppen og bidrage med ekspertise. De må ikke deltage i udformningen af gruppens anbefalinger eller rådgivning.

Artikel 8

Forretningsorden

På forslag fra og efter aftale med Kommissionen (Generaldirektoratet for Beskæftigelse, Sociale Anliggender, Arbejdsmarkedsforhold og Inklusion) fastsætter gruppen i overensstemmelse med de horisontale regler selv sin forretningsorden med simpelt flertal blandt sine medlemmer på grundlag af standardforretningsordenen for ekspertgrupper.

Artikel 9

Tavshedspligt og håndtering af klassificerede informationer

Gruppens medlemmer og deres repræsentanter samt de indbudte eksperter og observatører er pålagt tavshedspligt, som i medfør af traktaterne og gennemførelsesbestemmelserne hertil finder anvendelse på alle medlemmer af institutionerne og deres personale, samt omfattet af Kommissionens sikkerhedsforskrifter vedrørende beskyttelse af EU's klassificerede informationer som fastsat i Kommissionens afgørelse (EU, Euratom) 2015/443 (6) og (EU, Euratom) 2015/444 (7). Hvis de tilsidesætter disse forpligtelser, kan Kommissionen træffe alle relevante foranstaltninger.

Artikel 10

Gennemsigtighed

1. Gruppen skal registreres i Kommissionens register over ekspertgrupper og lignende enheder (»registret over ekspertgrupper«).

2. For så vidt angår gruppens sammensætning offentliggøres følgende data i registret over ekspertgrupper:

a) medlemsstaternes navn

b) arbejdsmarkedsparternes navn; det repræsenterede interesseområde

c) navnet på agenturerne inden for beskæftigelse og sociale anliggender

d) observatørernes navn, herunder tredjelandenes navn.

3. Alle relevante dokumenter, herunder dagsordener, referater og deltagernes bidrag, stilles til rådighed enten i registret over ekspertgrupper eller via et link fra registret til et særligt websted, hvor disse oplysninger kan findes. Adgangen til de særlige websteder må ikke være betinget af brugerregistrering eller underlagt andre begrænsninger. Navnlig skal dagsordenen og andre relevante baggrundsdokumenter offentliggøres i god tid før mødet efterfulgt af rettidig offentliggørelse af referater. Der må være mulighed for at undlade offentliggørelse i tilfælde, hvor det skønnes, at et dokuments udbredelse ville være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (8).

Artikel 11

Mødeudgifter

1. Der ydes ikke vederlag for det arbejde, der udføres af deltagerne i forbindelse med gruppens aktiviteter.

2. Deltagernes rejse- og opholdsudgifter i forbindelse med gruppens aktiviteter refunderes af Kommissionen. Refusion finder sted i overensstemmelse med de gældende bestemmelser i Kommissionen og inden for grænserne af de disponible bevillinger, der er tildelt Kommissionens tjenestegrene som led i den årlige procedure for tildeling af ressourcer.

Artikel 12

Anvendelse

Denne afgørelse træder i kraft på dagen for offentliggørelsen i Den Europæiske Unions Tidende.

Den anvendes, indtil Den Europæiske Arbejdsmarkedsmyndighed er blevet oprettet.

Udfærdiget i Strasbourg, den 13. marts 2018. På Kommissionens vegne Jean-Claude JUNCKER Formand

(1) Talen om Unionens tilstand 2017 findes på: https://ec.europa.eu/commission/state-union-2017_da.

(2) COM(2018) 131.

(3) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).

(4) Artikel 13, stk. 1, i C(2016) 3301.

(5) EUT L 304 af 20.11.2010, s. 47.

(6) Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).

(7) Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).

(8) Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43).